'Sizwe Banzi is dead' kry drie Kannas | George Herald
'Sizwe Banzi is dead' kry drie Kannas
Thursday, 28 April 2016, 07:19
Kanna 2016 wenner vir beste akteur, Atandwa Kani in Sizwe Banzi is Dead. Die drama is ook die beste teateraanbieding en John Kani, Atandwa se pa, is aangewys as beste regiseur.
SUID-KAAP NUUS - John Kani, Athol Fugard en Winston Ntshona se klassieke Suid-Afrikaanse drama, Sizwe Banzi is Dead spog met drie Kanna-pryse na afloop van die 22ste KKNK.
Die Kannas, wat jaarliks uitblinkers by die KKNK bekroon, is die afgelope Sondag 24 April by Youngblood Africa in Kaapstad oorhandig.
Sizwe Banzi is Dead, onder regie van John Kani en vervaardig saam met Mannie Manim, is bekroon met die Kanna vir beste teateraanbieding, beste regisseur en Atandwa Kani, John Kani se seun, as beste akteur.
Klara Maas se hart is gebreek, met Wessel Pretorius en David Viviers, het die Kanna vir beste debuutwerk ontvang.
Dié produksie was saam met nege ander deel van Kunste Onbeperk se innoverende kortkuns teater-konsep, Uitkampteater.
Albert Pretorius ontvang sy tweede opeenvolgende akteurs-Kanna, vanjaar as beste manlike byspeler vir sy briljante komiese vertolking in die klug, Hond se gedagte. Karli Heine ontvang die Kanna vir beste byspeler: vroulik vir haar spel in die Kunste Onbeperk en US Woordfees ko-produksie, Hensop!. Heine was ook te sien in die hoofrol van Kunste Onbeperk se musiekblyspel, Heidi.
Tinarie van Wyk Loots se vertolking in Hemelruim het aan haar die Kanna vir beste aktrise besorg. Dié rol het reeds vir haar 'n toekenning tydens Clover Aardklop en 'n kykNET Fiësta ingepalm.
Moeilik om te kies
Volgens Danie Marais, sameroeper van die Kannapaneel wat jaarliks die Kannas toeken, was dit weens die verskeidenheid en besonderse gehalte op die program vir die paneel "bitter moeilik" om nominasies en wenners aan te wys.
"Hierdie jaar se program was 'n fees van gehalte en verskeidenheid. As jy net Oudtshoorn toe gereis het om die meesterlike tentoonstelling van klassieke Suid-Afrikaanse teater soos Sizwe Banzi is Dead by te woon, was dit die moeite werd.
Daarmee saam het jy vars, vernuwende teater en opkomende talent van Uitkampteater gekry, wonderlike dansvertonings deur die Cape Dance Company, wêreldklas kontemporêre en klassieke musiek met opwindende nuwe samewerking en rymklets, eg inheemse stories naas nuwe vertalings van kort stukke deur die Nobelpryswenner, Samuel Beckett en verskeie ander interessante Afrikaanse interpretasies van 'n klug en dramas wat reeds internasionaal diep spore getrap het," sê Marias.
Hugo Theart, kreatiewe hoof van Kunste Onbeperk, die maatskappy wat die KKNK aanbied, het die kwaliteit van produksies geloof: "Die sukses van 'n fees is gewortel in die kwaliteit en verskeidenheid van aanbiedings en genres. Dit is wonderlik om met die Kannas nie net die kreatiwiteit en vaardigheid van individue te beloon nie, maar ook 'n geleentheid vir Kunste Onbeperk om die honderde kunstenaars se toegewyde bydrae tot die Suid-Afrikaanse kunste en die KKNK te vier en hulle te bedank."
Tydens die Kannas het Rhodé Snyman, uitvoerende hoof van Kunste Onbeperk, nuwe inisiatiewe deur die maatskappy aangekondig. Dit sluit 'n teksmark in, wat 'n geleentheid aan skrywers bied om nuwe inheemse tekste bekend te stel. Kunste Onbeperk se nuwe webblad sal verder dien as 'n inligtingsplatform vir die kunstebedryf.
"Dit is die kunstenaars wat ons inspireer om as organisasie meer te doen en waar moontlik die kunste op verskillende platforms en wyses te ondersteun en landswyd 'n bydrae en verskil te maak", sê sy.
Snyman het ook 'n kontant-donasie, wat tydens die fees ingesamel is, aan die Teaterbystandsfonds oorhandig.
Dié fonds is 'n nie-winsgewende organisasie wat betrokkenes in die vermaaklikheidsbedryf in noodsituasies ondersteun.
Vanjaar se Kanna-prysgeld is geborg deur Naspers, Absa, die ATKV, SARIE, Ton & Anet Vosloo en
Kunste Onbeperk. Die Kannapaneel was Danie Marais (sameroeper), Retha Bornmann, Cornelia Faasen, Deon
Maas, Thami Mbongo, Laetitia Pople, Louis Pretorius, Clive Smith, Malan Steyn, Mareli Stolp en John Theodore.
Volgende jaar se KKNK word van Saterdag 8 April tot Saterdag 15 April aangebied.
Al die Kanna-wenners vir 2016 is:
Kanna vir beste teateraanbieding - Sizwe Banzi is Dead
Kanna vir beste akteur - Atandwa Kani (Sizwe Banzi is Dead)
Kanna vir beste byspeler: manlik - Albert Pretorius (Hond se gedagte)
Kanna vir beste aktrise - Tinarie Van Wyk Loots (Hemelruim)
Kanna vir beste byspeler: vroulik - Karli Heine (Hensop!)
Kanna vir beste musiekproduksie - Die Afrikaansvatter
Kanna vir beste klassieke musiekuitvoering - Corelli à la mode
Kanna vir beste regie - John Kani (Sizwe Banzi is Dead)
Kanna vir beste debuutwerk - Klara Maas se hart is gebreek
Kanna vir beste opkomende kunstenaar - Mthuthuzeli November (Dansprogram: A Thousand Shepherds)
Kanna 2016 wenner vir beste byspeler: vroulik, Karli Heine.
Read more about: SIZWE BANZI DEAD KKNK KANNAS WEN TONEEL OUDTSHOORN KLEIN KAROO TONEELSTUK
Posted on: 07:19 Thu, 28 April 2016